ຫົວໜ້າກອງທຶນສາກົນ ຖືກຈັບທີ່ນີວຢອກ
ທ່ານ Dominique Strauss-Kaln ຫົວໜ້າ IMF ຖືກຈັບ ໃນຂໍ້ຫາ ລວນລາມທາງເພດ ຄົນໃຊ້ໃນໂຮງແຮມ
ຫົວໜ້າກອງທຶນສາກົນຫລື IMF ໄດ້ຖືກຈັບກຸມທີ່ນະຄອນນີວຢອກທີ່ພົວພັນກັບຂໍ້ກ່າວ ຫາລວນລາມທາງເພດ ແມ່ຍິງຄົນໃຊ້ຄົນນຶ່ງໃນໂຮງແຮມ ທ່ານ Paul Browne ໂຄສົກປະຈໍາກົມຕໍາຫລວດນິວຢອກກ່າວວ່າ ເວລານີ້ ທ່ານ Dominique Strauss-Kaln ຖືກຕໍາຫລວດຄວບຄຸມໂຕໄວ້ ແລະໄດ້ຖືກສອບປາກຄໍາ ໃນແລງວັນເສົາວານນີ້ ຕໍາຫລວດກ່າວວ່າ ທ່ານ Dominique ຊຶ່ງເປັນສັນຊາດຝຣັ່ງ ໄດ້ຖືກນໍາໂຕອອກມາຈາກບ່ອນນ່ັງຊັ້ນທີນຶ່ງໃນເຮືອບິນໂດຍສານລໍານຶ່ງໃນເວລາຍັງ ເຫລືອພຽງບໍ່ເທົ່າໃດນາທີ ກ່ອນເຮືອບິນຈະບິນໄປຍັງກຸງປາຣີ ໃນແລງວັນເສົາວານນີ້ ເວລານີ້ທ່ານ Kahn ຍັງບໍ່ທັນຖືກກ່າວຫາເປັນທາງການເທື່ອ ຕໍາຫລວດກ່າວວ່າ ແມ່ຍິງຄົນໃຊ້ວັຍ 32 ປີ ໃນໂຮງແຮມ Sofitel ກ່າວວ່າ ນາງໄດ້ເຂົ້າໄປໃນຫ້ອງໃນໂຮງແຮມຂອງທ່ານ Strauss-Kahn ເພື່ອທໍາຄວາມສະອາດຫລືອະນາໄມຫ້ອງໃນຕອນບ່າຍໜ້ອຍດຽວໃນວັນເສົາວານນີ້ ຊຶ່ງນາງໄດ້ກ່າວຕໍ່ຕໍາຫລວດວ່າ ນາງໄດ້ເຫັນ ທ່ານ Strauss Kahn ຍ່າງອອກມາຈາກຫ້ອງນໍ້າໃນສະພາບປະເປືອຍໂຕ ແລະວ່າທ່ານ Kahn ໄດ້ພະຍາຍາມບັງຄັບໃຫ້ນາງຮ່ວມເພດກັບຜູ້ກ່ຽວ ແຕ່ນາງໄດ້ແລ່ນອອກຈາກຫ້ອງໄປແລະໄດ້ເລົ່າເລື້ອງນີ້ໃຫ້ເພື່ອນຮ່ວມງານໃນໂຮງແຮມນໍາກັນຟັງ ຊຶ່ງໄດ້ເອີ້ນຫາຕໍາຫລວດ ຕໍາຫລວດກ່າວວ່າ ເວລາພວກເຂົາເຈົ້າໄປຮອດໂຮງແຮມ ທ່ານ Strauss ໄດ້ໜີອອກຈາກ ຫ້ອງໄປຍັງສະໜາມບິນແລ້ວ ແລະປະໂທລະສັບມືຖືແລະສິ່ງຂອງປະຈໍາໂຕອື່ນໆໄວ້ ແມ່ຍິງໃຊ້ໃນໂຮງແຮມຄົນນີ້ໄດ້ໄປຮັບການປິ່ນປົວບາດແຜພຽງເລັກນ້ອຍທີ່ໂຮງໝໍແຫ່ງນຶ່ງ ໃນທ້ອງຖິ່ນ ໂຄສົກປະຈໍາກອງທຶນສາກັນຫລື IMF ທີ່ກຸງວໍຊິງຕັນປະຕິເສດບໍ່ຍອມອອກຄວາມເຫັນ ໃດໆກ່ຽວກັບເຫດການດັ່ງກ່າວ ທ່ານ Strauss-Kahn ໄດ້ຂຶ້ນດໍາລົງຕໍາແໜ່ງຫົວໜ້າກອງທຶນສາກົນໃນເດືອນພະຈິກໃນປີ 2007